KIRJALLINEN KYSYMYS E-3400/01

esittäjä(t): Erik Meijer (GUE/NGL) komissiolle

(21. joulukuuta 2001)

Aihe: Viimeaikainen Pohjois-Venäjän luonnonmetsille tuhoa aiheuttanut metsänhakkuu ja puutavaran salakuljetus EU:iin

1. Onko komissio tietoinen 13. lokakuuta 2001 ilmestyneen New Scientist -lehden selonteosta, jossa käsitellyn Maailman luonnonvarainstituutin (World Resources Institute) johtopäätöksen mukaan Pohjois-Venäjän havumetsävyöhykkeen metsät ovat pienentyneet metsänhakkuun, kaivosten, maatilojen, teiden ja voimansiirtolinjojen takia pieniksi palasiksi?

2. Onko komissio tietoinen siitä, että mainitun selonteon mukaan vain seitsemäsosa Venäjän Euroopan puolella olevista metsistä selviytyy laajoina koskemattomina 50 000 hehtaarin suuruisina tai sitä suurempina alueina? Tämä koko on vähimmäisedellytys sellaisen täysin koskemattoman ekosysteemin säilyttämiselle, joka voi elättää suurikokoisia eläimiä ja uudistua myrskyn tai metsäpalon jälkeen.

3. Onko komissio tietoinen siitä, että kyseisen selonteon mukaan laiton metsänhakkuu ja puutavaran salakuljetus ovat edellä kuvaillun hävityksen syitä, että arviolta 2,2 miljoonaa kuutiometriä puutavaraa tuodaan vuosittain laittomasti rajan yli Suomeen ja että suurin osa laittomasti kaadetuista puista tuodaan Länsi-Euroopan maihin?

4. Mihin toimiin komissio aikoo ryhtyä auttaakseen Venäjää korjaamaan laittoman kaupan aiheuttaman tuhon?

5. Mitä toimia komissio ehdottaa lopettaakseen tämän hävityksen ja vahingollisen kaupan nyt, kun metsiä on vielä jäljellä?

Christopher Pattenin komission puolesta antama vastaus

(11. helmikuuta 2002)

Komissio on tietoinen 13. lokakuuta 2001 New Scientist -lehdessä (NS) julkaistusta Pohjois-Venäjän havumetsiä käsittelevästä artikkelista. Komissio on myös tietoinen World Resources Instituten ja Global Forest Watchin kertomuksesta, johon kyseinen artikkeli pitkälti pohjautuu. Yhteisön virkamiehet tapasivat hiljattain (NS:n artikkelissa mainitun) Laestadiusin keskustellakseen Luoteis-Venäjän metsiin liittyvistä kysymyksistä.

Komission Yhteinen tutkimuskeskus on tehnyt viimeiset kaksi vuotta yhteistyötä Venäjän tiedeakatemian ekologisten ongelmien ja metsätuotannon tutkimuskeskuksen kanssa SibTREES-hankkeen muodossa koko Venäjän kattavan satelliittikuva-analyysille perustuvan valvontajärjestelmän kehittämiseksi, metsänhakkuun kannalta pahimpien alueiden tunnistamiseksi, muutosten kvantifioimiseksi ja koskemattomien metsien tunnistamiseksi ja kartoittamiseksi koko Venäjän alueella. On syytä huomata, että World Resources Instituten kertomus kattaa alle 15 prosenttia Venäjän metsistä ja että vielä hakkaamattomiin metsiin kohdistuva uhka ei rajoitu ainoastaan Pohjois-Eurooppaan.

Lisäksi komissio rahoittaa parhaillaan Tacis-ohjelmasta seuraavia Venäjän metsiin liittyviä hankkeita:

a) Luoteis-Venäjän metsävarojen hoito (2,5 miljoonaa euroa);

b) metsäpalojen torjuntajärjestelmän parantaminen (1,95 miljoonaa euroa) ja

c) Paanajärven puiston kehittäminen ja hoito raja-alueyhteistyöohjelman puitteissa (3,5 miljoonaa euroa). Tacis-ohjelmasta annettavaa tukea suunnataan myös Kioton pöytäkirjassa tarkoitettujen joustomekanismien täytäntöönpanon tukemiseksi.

Kansainvälisellä tasolla laittoman puunkorjuun torjunta on yksi G8-ryhmän metsiä koskevan toimintaohjelman viidestä tekijästä. Komissio tarkastelee parhaillaan keinoja G8-ryhmän Okinawassa järjestetyn huippukokouksen yhteydessä antaman julistuksen seurannan suorittamiseksi; julistuksessa todetaan G8-maiden muun muassa harkitsevan, mikä on paras keino laittoman puunkorjuun torjumiseksi, vienti- ja hankintatoimet mukaan luettuina. Samoin komissio tarkastelee kuudennesta yhteisön ympäristön ja kestävän kehityksen toimintaohjelmasta antamansa yhteisen kannan seurantamahdollisuuksia sen mukaan ensisijaisesti pyritään tarkastelemaan mahdollisuuksia tehokkaisiin toimenpiteisiin ryhtymiseksi laittomasti kaadetun puun kaupan ehkäisemiseksi ja torjumiseksi. Laiton puunkorjuu on monitahoinen kysymys, jota tarkasteltaessa on otettava huomioon monenlaisia vaikuttavia asioita ja tekijöitä, muun muassa kauppa, mutta myös hallinnointiin, toimintakyvyn kasvattamiseen ja asiantuntija-apuun liittyviä toimenpiteitä. Tämä kysymys on esillä myös Yhdistyneiden Kansakuntien metsäfoorumissa käytävissä keskusteluissa, minkä lisäksi siihen viitataan YK:n biologista monimuotoisuutta koskevassa yleissopimuksessa.

Lisäksi komissio tarkastelee mahdollisuuksia syyskuussa 2001 Indonesiassa järjestetyn metsälain täytäntöönpanoa ja hallintoa käsitelleen ministeritason konferenssin antaman metsien laittoman hakkaamisen ja metsärikoksien torjuntaa koskevan julistuksen noudattamista koskevan seurannan harjoittamiseksi ja kehittää vuoropuhelua jäsenvaltioiden ja muiden asianosaisten välillä. Komissio on myös vakuuttunut siitä, että avoimuuden kehittäminen on paras tapa lähestyä kyseistä asiaa, ja avoimuus onkin osa yhteisön hiljattain tekemiä lukuisia hyvään hallintoon liittyviä sitoumuksia.